Vuorâččâsmyerji

Vuorâččâsmyerji teikâ čyemenjâs teikâ  čapismyerji (Empetrum nigrum) lii myerji, mii šadda vijđásávt maaŋgâlágánijn enâmijn: kuolbânijn, čunoienâmijn,
tuoddârijn já jeegijn.

Vuorâččâsmyerji suomâkielân já eres sämikieláid

 suomâkielân: variksenmarja
 umesämikielân: tjuabmaa
 pittáámsämikielân: tjuobmá, vuärtjamuärrje
 juulevsämikielân: tjuopmā, tjáhppismuorjje
 orjâlâškielân: čuobma, čuopmajas,  čáhppesmuorji
 nuorttâlâškielân: čuõʹmmjõš
 kieldâsämikielân: čum,na̬š

Levânem

Vuorâččâsmyerji lii almolâš maailm taveoosijn sehe Euraasiast já Tave-Amerikist. Vuorâččâsmyerji tiättoo ubâ Suomâst.

Kiävttu sämmilij kulttuurist

Sämmiliih iä kuássin vuoššâm vuorâččâsmuorjijd. Toh piäijojii pimán, kyeliliemân teikkâ jáávuid-, kyeli– já pecimáálán, mutâ porrojii meiddei nuhtán já sälttikuolijguin. Anarist puásuisämmiliih nurrii pelisáppum vuorâččâsmuorjijd seehâid já purrii taid málásist teikkâ piärguliemáin. Nuorttâsämmiliih purrii vuorâččâsmuorjijd suddâdum poccuu siskálâš puoidijguin.

Vuorâččâsmuorjijn lii ennuv C-vitamiin, já toh kiävttojeh-uv C-vitamiinkälden. Toh siskeldeh meiddei eres amnâsijd, moh láá pyereh tiervâsvuotân.

Vuorâččâsmyerji	lii lamaš ain tergâdis myerji anarâššáid. Suijân toos sáttá leđe tot, ete myerji šadda nuuvt vijđáht. Vuorâččâsmyerjist šadda ovdâmerkkân pyeri säppi, hillo teikkâ marmelaad, mutâ tom puáhtá kevttiđ maaŋgânáál liäibumân, kiisselân teikkâ suohâdân. Eromâš pyere sääpi finnee, ko tom vaalmâšt suvráin vuošâhánnáá muorjijn. Säppin puáhtá siävuttiđ eres-uv muorjijd.

Kovegalleria

Käldeeh

Luokka:Myerjih